Twee IVP-lede doodgeskietArgieffoto Siyanda Mnguni en Thokozani Majola is Vrydagaand doodgeskiet, maar die omstandighede rondom hul moord is steeds nie duidelik nie. Volgens voorlopige inligting was Mnguni en Majola glo besig om kiesers te werf toe hulle deur ŉ groep mense met ANC-T-hemde aan gekonfronteer is. Blessed Gwala, die IVP se nasionale voorsitter, beweer die IVP-lede is op kort afstand doodgeskiet. “Ons is baie bekommerd hoe nader ons aan die munisipale verkiesing kom, want ons verloor al hoe meer van ons lede. Hierdie misdaadvoorvalle ondermyn nie net kiesers se demokratiese reg nie, maar doen ook afbreuk aan alles wat ons tot dusver gedoen het om KwaZulu-Natal te stabiliseer,” het Gwala Sondag gesê. “Daar is ook aan my gesê dat die leier van ŉ sekere politieke party deur ŉ groep van ons vrywilligers gery en een van hulle beseer het, voordat hy weggejaag het. Wat ons kwaad maak is dat die polisie nie eens sake van poging tot moord of vlug van ŉ ongelukstoneel wou open nie, maar slegs ŉ saak van roekelose bestuur. Dit is belaglik. Daar moet stappe teen hierdie polisiebeamptes gedoen word.” Gwala het ŉ beroep op IVP-lede gedoen om kalm te bly terwyl die polisie die moorde ondersoek. Die party sal ondersteuning aan Mnguni en Majola se families bied, het hy gesê.